Ole Stavad (S), 2001-04-19:
Jeg er jo i den her sammenhæng en slags udbudsminister, og det bliver i den egenskab, jeg går ind i den her debat.
Jeg vil gerne sammen med statsministeren og arbejdsministeren glæde mig over, at et emne, der optager regeringen stærkt, også med de her to forespørgsler, der er rejst, beviseligt er noget, der på tilsvarende vis optager en række af Folketingets medlemmer og partier.
For vi har set for mange eksempler på, at man har hentet en økonomisk kortsigtet fordel på bekostning af medarbejdernes trivsel i forbindelse med udbud og udlicitering.
Derfor skal jeg kun her ganske kort i nogle overskrifter nævne de initiativer, vi arbejder med i Erhvervsministeriet.
Folketinget vil formentlig huske, at vi i forbindelse med vedtagelse af finansloven for i år også under overskriften dk21, vores samlede erhvervsstrategi, havde en række initiativer om en servicepakke, der netop har til formål at sikre en bedre kvalitet og en bedre service for borgeren.
Den skal sørge for, at borgerne får mest muligt for de skattekroner, som vi har til rådighed, men også her må den kvalitet og de bedre muligheder, vi forhåbentlig kan stille til rådighed for borgerne, ikke ske på bekostning af medarbejderne.
Det er bl.a. et af de initiativer, der ligger i servicepakken, nemlig at få fundet ud af, hvordan vi bedre kan tilrettelægge arbejdet, sikre arbejdsmiljø og ordentlige arbejdsvilkår i det hele taget.
Det gør vi ikke mindst med baggrund i et særdeles konstruktivt samarbejde, vi har haft med KL om det næste, jeg skal nævne, nemlig sociale klausuler, hvor vi har haft et samarbejde om at skabe en manual, der ligger på Internettet.
Og hvis jeg må reklamere en anelse, så ligger den under www.socialaftaler.dk, hvor man kan gå ind og skræddersy sit konkrete udbud og ved at supplere med nogle enkelte konkrete oplysninger sikre sig et regelsæt, et udbud, der kan være med til at få taget en række sociale hensyn.
Det kan være fleksjob, og det kan være personer, der har været ledige i meget langt tid, der får en mulighed for at få en varig tilknytning til arbejdsmarkedet.
Men man må sørge for, at det sker, uden at der skal bruges en masse ressourcer ude i den enkelte kommune.
Men samtidig skal man også sikre sig, at det sker inden for rammer, så man tager højde for såvel EU-regler som andre regler, så det hele foregår på en juridisk korrekt måde.
Der har vi haft et særdeles godt samarbejde med KL om at lave en sådan skabelon, og jeg er i dialog med KL om, hvorvidt vi ikke skal videreføre det samarbejde omkring en række af de initiativer, vi har liggende i servicepakken, som vi besluttede at aftale i forbindelse med dk21-initiativerne i finanslovaftalen og -vedtagelsen.
Det næste, vi arbejder med, og som jeg skal nævne, er det, vi kalder almindelige betingelser for levering af serviceydelser, altså ABS, som også statsministeren kort nævnte.
Her er vi inde i en dialog i en større arbejdsgruppe
med en lang række af interessenterne for at få skabt et regelsæt, der svarer til det regelsæt, vi allerede kender på byggeområdet, AB92.
Og når det her kommer til at hedde ABS, er det, fordi det specielt er på serviceområdet.
Også her regner vi med, at vi kan nå en ganske bred enighed med alle de centrale aktører, så vi får en skabelon her, der kan blive brugt.
Det skal ikke været noget, vi tvinger nogen til, men den kan blive brugt som et koncept, når man har udbudene.
Vi forventer, at vi får den del, der ligger under hele forløbet med ABS, på plads her hen over sommeren.
Også her ligger der et redskab.
Derfor skal jeg så bare slutte af med at sige, at jeg håber, at de tre indlæg, som vi her fra regeringens hold har haft, dokumenterer, at regeringen er stærkt optaget af at sikre det bedst mulige arbejdsmiljø i almindelighed og ikke mindst gennem en række konkrete initiativer i forbindelse med udliciteringer.